Cyril Kola

Cyril Kola (* 18. julija 1927 w Radworju; † 24. februara 2026 w Budyšinje) bě serbski publicist, spisowaćel a kulturowědnik.

 Žiwjenje 
Cyril Kola narodźi so jako syn małoratarja w Radworju, hdźež wopytowaše wot 1934 do 1942 ludowu šulu. 1942 nawukny Kola powołanje dekoraciskeho molerja w Budyšinje a dźěłaše wot 1946 do 1948 w nohajcowni w sewjeročěskich Warnoćicach. Měrćin Nowak-Njechorński, prěni šefredaktor Noweje doby, zdoby Kolu po jeho nawróće do Łužicy 1948 za redaktora nowiny. Wot lěta 1963, krótko do złoženja redaktorstwa 1964, studowaše Cyril Kola w dalokostudiju kulturne wědomosće při Karla Marxowej uniwersiće w Lipsku. W tutym času skutkowaše jako župny sekretar Domowinskeje župy „Město Budyšin“ (1964), jako dramaturg Statneho ansambla za serbsku ludowu kulturu (1965–1966) a jako redakciski sekretar Noweje doby (1967–1969), prjedy hač studij jako diplomowy kulturowědnik 1968 wotzamkny. Wot lěta 1970 do 1991 běše wón šefredaktor serbskeho kulturneho časopisa Rozhlad a skutkowaše wot 1991 jako swobodny spisowaćel na wuměnku.

Mjez jeho twórbami su dramy kaž Kwas budźe (1962), Wopyt pola přiwuznych (1972) a Chěžka na wsy na předań (1979), ale tež proza kaž Róža (Ludowe nakładnistwo Domowina (LND), Budyšin 1963) a Puće z daliny (LND, Budyšin 1988). Hač do někak 2020 přełožowaše Kola ze słowjanskich rěčow do hornjoserbšćiny za Serbske Nowiny.

 Žórle 
 Žiwjenjoběh na stronach Serbskeho gymnazija Budyšin: Cyril Kola 
 Cyril Kola na Sachsen.digital 

Kategorija:Serb
Kategorija:Redaktor
Kategorija:Publicist
Kategorija:Serbska literatura
Kategorija:Rodź. 1927
Kategorija:Zemr. 2026
Kategorija:Muž
Kategorija:Wosoba (Radwor)
Kategorija:Awtor
Kategorija:Literatura (20. lětstotk)
Kategorija:Literatura (21. lětstotk)
Kategorija:Nošer Myta Ćišinskeho